Vrystaatse vroueslaner kry 3 jaar tronkstrafLodie van Dyk. Foto: Verskaf Die Vrystater wat na bewering minstens vyf vroue aangerand het, is effektief drie jaar tronkstraf opgelê nadat hy skuldig gepleit het in drie van die sake teen hom. “Uiteindelik vry!” het Marina Janse van Rensburg (22) Vrydag die nuus op Facebook aangekondig. “Lodie is skuldig bevind. Dankie aan almal! Dit was ŉ moeilike tyd. Asseblief, dames wat nou in ŉ soortgelyke situasie is: Jy verdien soveel beter.” Lodie van Dyk (36) is laat verlede jaar op Bethlehem in die Oos-Vrystaat aangekeer en teruggebring na Odendaalsrus waar hy na bewering sy derde vrou, Domonique Vergottini, aangerand het. Van Dyk en Marina Janse van Rensburg was skaars twee maande saam toe hy haar ernstig aangerand het. Foto: Facebook Janse van Rensburg was 21 toe Van Dyk haar in Julie 2017 met die knie en vuis geslaan en bosse hare uit haar kop gepluk. Janse van Rensburg het vroeër aan Maroela Media gesê die eerste teken dat iets fout was in hul verhouding was toe hy “letterlik sy bed deur die dak gegooi het”. Hy het die houtbasis van die bed gebreek en die een stuk deur die plafon gegooi, vertel sy. “Ek het begin huil en ek wou my goeters vat en gaan, maar toe het hy vir my gesweer: Ek moet net een ding verstaan, hy sal nooit sy hande teen my lig nie.” Sy vertel die volgende twee weke het dit goed gegaan, maar toe gebeur die beweerde aanranding, die eerste en enigste keer. “Hy het my nie vooraf gedreig nie,” onthou sy. Van Dyk, wat ook vyf jaar opgeskorte tronkstraf gekry het, het in die hof getuig al was hy ten tyde van die aanranding onder die invloed, was hy ten volle bewus van wat gebeur het en het hy dit opsetlik gedoen. As deel van sy vonnis moet hy woedebeheerklasse bywoon en hulp kry vir drankverslawing.